Meta mqabbel mas-snin preċedenti, inqas nies tilfu ħajjithom fit-toroq tal-UE fl-2019, skont iċ-ċifri preliminari ppubblikati llum mill-Kummissjoni Ewropea. Huwa stmat li s-sena li għaddiet mietu 22,800 persuna f'ħabtiet fit-toroq, jiġifieri kważi 7,000 fatalità inqas milli fl-2010 – tnaqqis ta' 23 %. Meta mqabbel mal-2018, l-għadd naqas bi 2 %. B'medja ta' 51 mewta fit-toroq għal kull miljun abitant, l-Ewropa tibqa' bil-bosta l-iktar reġjun sikur fid-dinja fir-rigward tas-sikurezza fit-toroq. Il-Kummissarju għat-Trasport, Adina Vălean stqarret: “L-ebda mewta u korriment serju fit-toroq Ewropej sal-2050. Dan huwa l-għan tagħna. Qed nimmiraw lejn 50 % inqas imwiet, u 50 % inqas korrimenti serji sal-2030, u nafu li nistgħu niksbu l-mira tagħna. L-UE kellha tnaqqis sostanzjali tal-fatalitajiet fit-toroq fl-imgħoddi, iżda ċ-ċifri staġnaw f'dawn l-aħħar snin. Barra minn hekk, id-disparitajiet bejn il-pajjiżi għadhom enormi. Se nilħqu l-għan tagħna biss permezz ta' kombinament ta' miżuri leġiżlattivi, finanzjament adegwat, standards għall-vetturi u għall-infrastruttura, diġitalizzazzjoni u skambju tal-aqwa prattiki.” Ix-xejra sottostanti għadha 'l isfel. Tmien Stati Membri rreġistraw l-inqas għadd ta' fatalitajiet tagħhom fl-2019: il-Kroazja, il-Finlandja, Franza, il-Ġermanja, il-Greċja, il-Latvja, il-Lussemburgu u l-Iżvezja. Madankollu, il-progress batta fil-biċċa l-kbira tal-pajjiżi. B'riżultat ta' dan, il-mira tal-UE li l-għadd ta' mwiet fit-toroq bejn l-2010 u tmiem l-2020 jitnaqqas bin-nofs mhux se tintlaħaq. Għalkemm x'aktarx li jkun hemm ferm inqas fatalitajiet fit-toroq fl-2020 wara l-miżuri li ttieħdu biex tiġi indirizzata l-pandemija tal-coronavirus, dan mhux se jkun biżżejjed biex il-mira tintlaħaq. Filwaqt li qed ikun hemm konverġenza tal-prestazzjoni tal-Istati Membri fis-sikurezza fit-toroq, l-imwiet fil-pajjiż bl-agħar prestazzjoni għadhom erba' darbiet iktar milli fil-pajjiż bl-aqwa prestazzjoni. L-iktar toroq sikuri kienu fl-Iżvezja (22 mewta/miljun abitant) u fl-Irlanda (29 mewta/miljun), filwaqt li fl-2019, ir-Rumanija (96 mewta/miljun), il-Bulgarija (89 mewta/miljun) u l-Polonja (77 mewta/miljun) irrapportaw l-ogħla rati ta' fatalitajiet. Il-medja tal-UE kienet 51 mewta għal kull miljun abitant. Xi pajjiżi għamlu progress enormi: il-Greċja, Spanja, il-Portugall, l-Irlanda, it-tliet Stati Baltiċi (il-Latvja, il-Litwanja u l-Estonja) u l-Kroazja rreġistraw tnaqqis ta' fatalitajiet fit-toroq ogħla mill-medja (bejn 30 u 40 %). Sfond Għad-deċennju li jmiss, l-UE stabbiliet mira ġdida ta' tnaqqis ta' 50 % għall-imwiet u, għall-ewwel darba, anke għall-korrimenti serji sal-2030 fil-qafas ta' politika dwar is-sikurezza fit-toroq għall-2021-2030. Id-Dikjarazzjoni ta' Stokkolma ta' Frar 2020 twitti t-triq għal iktar impenn politiku globali għad-deċennju li jmiss. Huwa stmat li, għal kull mewta, ħames persuni oħra jkollhom korrimenti serji b'konsegwenzi li jibdlulhom ħajjithom (xi 120,000 persuna fl-2019). Huwa stmat li l-ispiża esterna tal-ħabtiet fit-toroq hija xi EUR 280 biljun, jew xi 2 % tal-PDG tal-UE. Il-Pjan ta' Azzjoni Strateġika dwar is-Sikurezza fit-Toroq tal-Kummissjoni u l-qafas ta' politika tal-UE dwar is-sikurezza fit-toroq għall-2021-2030 jistabbilixxu wkoll pjanijiet dwar is-sikurezza fit-toroq biex sal-2050 ma jkunx hemm imwiet fit-toroq (“Viżjoni Żero”). Sabiex tilħaq il-“Viżjoni Żero”, il-Kummissjoni qed timplimenta s-Sistema Sikura fl-UE. Din is-Sistema Sikura tirrikjedi vetturi iktar sikuri, infrastruttura iktar sikura, użu aħjar tat-tagħmir protettiv, veloċitajiet iktar baxxi u kura aħjar wara l-ħabtiet. Barra minn hekk, l-UE se taħdem biex tiżgura infurzar aħjar tar-reati tat-traffiku fit-toroq bejn il-pajjiżi, diġitalizzazzjoni tal-liċenzji tas-sewqan u żvilupp ta' modi ġodda biex jiġu megħjuna l-Istati Membri b'rekord komparattivament fqir tas-sikurezza fit-toroq. Għal Iktar Informazzjoni MEMO: L-istatistika tas-sikurezza fit-toroq fl-2019: x'hemm wara ċ-ċifri? Il-ħidma tal-Kummissjoni rigward is-sikurezza fit-toroq u l-istatistika tal-UE rigward is-sikurezza fit-toroq 2010 2018 2019 Bidla fil-% fl-2018-2019 Bidla fil-% fl-2010-2019 Il-Belġju 77 53 56 6 % -24 % Il-Bulgarija 105 87 89 3 % -19 % Iċ-Ċekja 77 62 58 -6 % -23 % Id-Danimarka 46 30 35 20 % -20 % Il-Ġermanja 45 40 37 -7 % -16 % L-Estonja 59 51 39 -22 % -34 % L-Irlanda 47 29 29 1 % -33 % Il-Greċja 113 65 65 -1 % -45 % Spanja 53 39 36 -6 % -31 % Franza 64 49 48 0 % -19 % Il-Kroazja 99 77 73 -6 % -30 % L-Italja 70 55 55 -1 % -20 % Ċipru 73 57 59 6 % -13 % Il-Latvja 103 78 69 -12 % -39 % Il-Litwanja 95 62 66 6 % -38 % Il-Lussemburgu 64 60 36 -39 % -31 % L-Ungerija 74 65 62 -5 % -19 % Malta 31 38 32 -11 % 23 % In-Netherlands 32 35 34 -3 % 9 % L-Awstrija 66 46 46 0 % -26 % Il-Polonja 103 76 77 0 % -26 % Il-Portugall 80 66 61 -8 % -33 % Ir-Rumanija 117 96 96 0 % -22 % Is-Slovenja 67 44 49 13 % -25 % Is-Slovakkja 65 48 51 7 % -25 % Il-Finlandja 51 43 37 -14 % -24 % L-Iżvezja 28 32 22 -32 % -17 % L-UE 67 52 51 -2 % -23 % Ir-Renju Unit 30 28 28 0 % -3 % L-Iżvizzera 42 27 22 -20 % -43 % In-Norveġja 43 20 20 1 % -48 % L-Iżlanda 25 52 17 -67 % -25 % * Iċ-ċifri tal-2019 huma bbażati fuq id-data proviżorja rigward xi pajjiżi u jistgħu jkunu soġġetti għal bidliet minuri meta d-data finali tiġi rilaxxata fil-ħarifa 2020. Il-bidliet fil-perċentwali tat-tabella huma bbażati fuq l-għadd assolut ta' fatalitajiet, mhux ir-rata għal kull miljun abitant. Sakemm ma jkunx iddikjarat mod ieħor, iċ-ċifri aggregati kollha tal-UE jirriflettu s-sitwazzjoni fl-UE mingħajr ir-Renju Unit. Filwaqt li dan inevitabbilment iwassal għal inqas fatalitajiet fl-Unjoni, ir-rata tal-UE għal kull miljun abitant żdiedet minħabba r-rekord relattivament tajjeb tar-Renju Unit fejn tidħol is-sikurezza fit-toroq.